Document ID: 32010D0603

SKLEP SVETA 2010/603/SZVP
z dne 7. oktobra 2010
o nadaljnjih ukrepih v podporo učinkovitemu izvajanju mandata Mednarodnega kazenskega sodišča za nekdanjo Jugoslavijo (MKSJ)
SVET EVROPSKE UNIJE JE -
ob upoštevanju Pogodbe o Evropski uniji in zlasti člena 29 Pogodbe,
ob upoštevanju naslednjega:
(1)
Svet je 11. oktobra 2004 sprejel Skupno stališče 2004/694/SZVP o nadaljnjih ukrepih v podporo učinkovitemu izvajanju mandata Mednarodnega kazenskega sodišča za nekdanjo Jugoslavijo (MKSJ) (1), da bi zamrznili vsa sredstva in gospodarske vire vseh oseb, ki jih je MKSJ obtožilo vojnih hudodelstev in ki niso v priporu MKSJ. Navedeno skupno stališče je bilo podaljšano s Skupnim stališčem 2009/717/SZVP (2) do 10. oktobra 2010.
(2)
Omejevalne ukrepe bi bilo treba podaljšati še za eno leto, torej do 10. oktobra 2011.
(3)
Izvedbeni ukrepi Unije so navedeni v Uredbi Sveta (ES) št. 1763/2004 z dne 11. oktobra 2004 o uvedbi določenih omejevalnih ukrepov v podporo učinkovitemu izvajanju mandata Mednarodnega kazenskega sodišča za nekdanjo Jugoslavijo (MKSJ) (3) -
SPREJEL NASLEDNJI SKLEP:
Člen 1
1. Vsa sredstva in vsi gospodarski viri, ki pripadajo fizičnim osebam, obtoženim pred MKSJ, ki so navedene v Prilogi, se zamrznejo.
2. Fizičnim osebam, navedenim v Prilogi, se niti neposredno niti posredno ne dajejo na voljo ali v njihovo korist nobena sredstva ali gospodarski viri.
3. Izjeme so možne za sredstva ali gospodarske vire, ki so:
(a)
potrebni za kritje osnovnih stroškov, vključno s plačili za živila, najemnine ali hipoteke, zdravila in zdravljenja, davkov, zavarovalnih premij in komunalnih storitev;
(b)
namenjeni izključno za plačilo razumnih strokovnih honorarjev in povračilo nastalih izdatkov, povezanih z zagotavljanjem pravnih storitev;
(c)
namenjeni izključno za plačilo honorarjev ali stroškov storitev za redno hranjenje ali vzdrževanje zamrznjenih sredstev ali gospodarskih virov;
(d)
potrebni za kritje izrednih stroškov.
4. Odstavek 2 se ne uporablja za prilive na zamrznjene račune:
(a)
obresti ali drugih dohodkov na te račune; ali
(b)
zapadlih plačil iz pogodb, dogovorov ali obveznosti, ki so bili sklenjeni ali so nastali pred datumom, ko so ti računi postali predmet omejevalnih ukrepov,
pod pogojem, da so vse take obresti, drugi dohodki in plačila še naprej predmet odstavka 1.
Člen 2
1. Svet, na podlagi predloga države članice ali visokega predstavnika Unije za zunanje zadeve in varnostno politiko, po potrebi sprejme spremembe seznama v Prilogi.
2. Svet o svojem sklepu, vključno z razlogi za vključitev na seznam, obvesti zadevno osebo bodisi neposredno, če je naslov znan, bodisi z objavo uradnega obvestila, s tem pa navedeni osebi da možnost, da predloži pripombe.
3. Če so predložene pripombe ali novi tehtni dokazi, Svet pregleda svoj sklep in o tem ustrezno obvesti zadevno osebo.
Člen 3
Da bi bili navedeni ukrepi čim bolj učinkoviti, Unija spodbuja tretje države, da sprejmejo podobne omejevalne ukrepe, kakor jih vsebuje ta sklep.
Člen 4
Skupno stališče Sveta 2004/694/SZVP se razveljavi. Sklicevanja nanj se razumejo kot sklicevanja na ta sklep.
Člen 5
1. Ta sklep začne veljati na dan sprejetja.
2. Ta sklep se uporablja do 10. oktobra 2011. Redno se pregleduje. Če Svet meni, da njegovi cilji niso bili doseženi, se podaljša ali ustrezno spremeni.
V Luxembourgu, 7. oktobra 2010

Labels: 11
5
0
13
18